A Room with a View

***A Room with a View*** (Ĉambro kun vidaĵo) estas brita amafera filmo de 1985 reĝisorita de James Ivory kaj produktorita de Ismail Merchant. Ĝi estis verkita de Ruth Prawer Jhabvala, kiu adaptis la samnoman romanon de E. M. Forster de 1908'. La agado okazas en Anglio kaj Italio, kaj temas pri junulino Lucy Honeychurch (Helena Bonham Carter) en la finaj periodoj de la limigema kaj subpremema kulturo de la Eduarda Anglio kaj ŝia disvolviĝanta amo por liber-spirita junulo George Emerson (Julian Sands). Maggie Smith, Denholm Elliott, Daniel Day-Lewis, Judi Dench kaj Simon Callow ludas duarangajn rolojn. La filmo sekvas la tonon de la romano tiel ke oni uzas la ĉapitrajn titolojn por distingi la temajn segmentojn. 

*A Room with a View* ricevis laŭdojn kaj estis biletvenda sukceso. Ĝi estis nomumita por ok Oskar-premioj (inter kiuj tiu por la Plej Bona Filmo) kaj ricevis tri el ili: nome al la Plej Bona Adaptita Scenaro, Plej Bona Arta Reĝisorado kaj Plej Bona Kostumdesegnado. Ĝi estis ricevinto ankaŭ de kvin BAFTA kaj de unu Ora Globo. En 1999 la British Film Institute metis la filmon *A Room with a View* la 73a en sia listo de la Pintaj 100 Britaj filmoj. 

## Intrigo
En 1907, la brita junulino Lucy Honeychurch kaj ŝia kontrolakompanantino Charlotte Bartlett pasigas feritempon en Florenco, kie ili gastas ĉe la Pensione Bertolini, sed seniluziĝintaj ĉar iliaj ĉambroj ne havas videblon al la rivero Arno, kiel promesite. Dum vespermanĝo ili renkontiĝas kun aliaj angloj: pastro Beebe, du maljunaj fratinoj Alan, la romantisma verkistino Eleanor Lavish, liberpensulo Sro. Emerson kaj lia bela filo George. Tiuj lastaj interŝanĝas siajn ĉambrojn kontraŭ tiuj de Charlotte kaj Lucy por ke tiuj havu videblon al la rivero. Sekvatage dum ŝi promenas tra la Piazza della Signoria, Lucy estas atestanto kiel lokano estas brutale ponardita kaj murdita. Lucy svenas kaj aperas George Emerson kiu helpas ŝin, kaj post Lucy rekuperiĝas, ambaŭ konversacias finfine sen kontrolo de la maljuna akompanantino antaŭ reveni al la pensiono.

Poste, Charlotte, Lucy kaj la Emerson-oj kuniĝas al aliaj britaj turistoj por ekskurso al la kamparo de Fiesole. La ĉaristo kisas kun sia fianĉino, kio ĝenas la pastron Eager, kiu insistas ke la fianĉino elaŭtiĝu meze de la kamparo. Poste ĉar ili deziras klaĉi maltaŭge por Lucy, Charlotte kaj Miss Lavish instigas ŝin promeni; Lucy serĉas la pastron Beebe, sed la itala ĉaristo miskomprenas kaj kondukas ŝin al George Emerson, kiu kontemplas la pejzaĝon. Kiam li vidas Lucy venanta tra kampo de papavoj, George subite brakumas kaj kisas ŝin pasie. Charlotte aperas kaj intervenas. Priokupita ke la patrino de Lucy konsideru ŝin netaŭga akompanantino, Charlotte faras, ke Lucy kaŝu tiun sekreton kaj mallongigas la vojaĝon. 

Reveninte en Surrey, Anglio, Lucy ŝajnas forgesi tion. Ŝi engaĝiĝas kun Cecil Vyse, riĉa kaj socie elstara, sed malvarma, aroganta kaj memfiera. Cecil amas Lucy, sed kaj li kaj lia patrino konsideras la familion Honeychurch socie malsupre, kio ofendas sinjorinon Honeychurch. Lucy ekkonas, ke la Sro. Emerson translokiĝos al vilao de Sir Harry Otway kaj ke George vizitos ĝin semajnfine. Lucy havis intencon ke la sinjorinoj Alan loĝu tie kaj koleras kun Cecil, ĉar estis li kiu rekomendis al la Emerson-oj la vilaon. 

La alveno de George tumultas la vivon de Lucy kaj ŝiaj subpremitaj sentoj por li manifestiĝas. Cecil kisas ŝin mallerte, kaj poste ŝi komentas, ke la personoj kiujn ŝi konis en Italio estas “eksterordinaraj” rezultas en komparo kun la improvizita pasia kiso kiun ŝi ricevis de George. Dume la frato de Lucy, nome Freddy, amikiĝas kun George. Freddy invitas George tenisludi en Windy Corner, la hejmo de Honeychurch. Tiam Cecil legas la lastan romanon de Miss Lavish kun agado en Italio. Dum Cecil legas moke por Lucy kaj George, tiuj rekonas scenon identan al ilia renkonto en la papavkampo en Fiesole. Cecil, ankoraŭ legante, ne konstatas, ke George kisas pasie Lucy en la ĝardeno. Lucy frontas Charlotte, kiu konfesas, ke ŝi estis rakontinta al Miss Lavish la kison en la papavkampo, kion ŝi poste uzis en sia rakonto. Lucy ordonas al George abandoni Windy Corner kaj neniam revenu. George respondas, ke Cecil vidas ŝin nur kiel posedaĵo kaj ke li neniam amos ŝin per ŝi mem, kiel li estus farinta. Lucy ŝajnas aplomba, sed baldaŭ ŝi finigas sian engaĝiĝon kun Cecil, argumentante, ke ili estas nekongrueblaj.

Por eviti rezultajn konsekvencojn, Lucy aranĝas vojaĝon al Grekio kun la sinjorinoj Alan. George, nekapabla resti proksime de Lucy, aranĝas translokiĝon de lia patro al Londono, ne sciante, ke Lucy jam ne estas engaĝiĝinta. Finfine Lucy konfesas al la patro de George siajn sentojn por George. Finfine la ĵus-geedzoj George kaj Lucy pasigas sian mielmonaton en la itala pensiono kie ili konatiĝis, en ĉambro kun vidaĵo al Duomo de Florenco. 

## Geaktoraro kaj roluloj
* Helena Bonham Carter kiel Lucy Honeychurch
* Julian Sands kiel George Emerson
* Maggie Smith kiel Charlotte Bartlett
* Denholm Elliott kiel Mr. Emerson
* Daniel Day-Lewis kiel Cecil Vyse
* Simon Callow kiel The Reverend Mr. Beebe
* Rosemary Leach kiel Mrs. Honeychurch, patrino de Lucy
* Rupert Graves kiel Freddy Honeychurch, frato de Lucy
* Patrick Godfrey kiel The Reverend Mr. Eager
* Judi Dench kiel Eleanor Lavish, romanistino
* Fabia Drake kiel Miss Catharine Alan
* Joan Henley kiel Miss Teresa Alan
* Amanda Walker kiel Cockney Signora, pensionposedantino
* Maria Britneva kiel Mrs. Vyse, patrino de Cecil
* Mia Fothergill kiel Minnie Beebe
* Peter Cellier kiel Sir Harry Otway, terposedanto

## Eksteraj ligiloj
* en imdb

Kategorio:Amaferaj filmoj
Kategorio:Filmoj aperintaj en 1985
Kategorio:Anglalingvaj filmoj
Kategorio:Florenco
Kategorio:Filmoj adaptitaj de libroj
Kategorio:Anglio en fikcio
Kategorio:Britaj dramaj filmoj